༄༅།།རྡོ་རྗེ་འཆང་ངག་དབང་པདྨ་རྣམ་རྒྱལ་དཔལ་བཟང་པོ་མཆོག་ནི།བོད་མདོ་སྨད་མགོ་ལོག་ཨ་སྐྱོངས་གོང་མ་ཚང་ཞེས་གྲགས་པའི་འབྲོག་སྡེ་དེར་རབ་རྒྱལ་ལྕགས་རྟ་ལོར་ངོ་མཚར་བའི་རྟགས་དུ་མ་དང་བཅས་སྐུ་འཁྲུངས།གྲུབ་བརྒྱའི་གཙུག་རྒྱན་གཙང་གྲུབ་བྱམས་པ་ཆོས་འཛིན་དང༌།ཝ་ཤུལ་བླ་མ་བསོད་ནམས་མཁས་གྲུབ།ཕུར་ཚ་བླ་མ་འཇམས་དབྱངས་ཤེས་རབ་སོགས་ཀྱིས་དགེ་རྩེ་པདྨ་བསྟན་འཛིན་གྱི་ཡང་སྲིད་དུ་ངོས་འཛིན་གནང༌།ཕྱིས་སུ་བླ་མ་དེ་གཉིས་ཀྱི་གཙོས་སྐྱེས་ཆེན་དམ་པ་མང་དུ་བསྟེན།སྐུ་ནར་སོན་པ་ན་མཚམས་པ་སྨོན་ལམ་བཟང་པོ་བསམ་སྦྱོར་དག་པའི་སྒོ་ནས་བླ་མར་བསྟེན་ཏེ་དུས་འཁོར་གྱི་བསྐྱེད་རྫོགས་སྤྱི་དང༌།སྦྱོར་བ་ཡན་ལག་དྲུག་པའི་ཉམས་ཁྲིད་མནོས་པས་འོད་གསལ་རྟགས་བཅུ་སོགས་བདེ་སྟོང་གི་རྟོགས་པ་ཁྱད་པར་ཅན་ཐུགས་ལ་འཁྲུངས་ཤིང་།གངས་ལྗོངས་རྟོགས་པའི་དབང་ཕྱུག་ཆེན་པོ་ཞེས་ཡོངས་སུ་གྲགས།ལྐོག་གྱུར་གསལ་བར་གཟིགས་པ་དང༌།ཁང་ཁྱིམ་ལ་མི་ཐོགས་པར་ཕེབས་པ་སོགས་མཆེད་གྲོགས་ཀུན་ལ་གསལ།གཞན་ཡང་བདུད་འཇོམས་གླིང་བའི་རིགས་སྲས་རྡོ་རྗེ་དགྲ་འདུལ་གྱི་དྲུང་ནས་གཏེར་གསར་གྱི་དབང་བཀའ་སོགས་ཞུས་ཏེ་སྔོན་གནས་རྗེས་དྲན་སོགས་དག་པའི་སྣང་བ་འབྱམས་སུ་ཀླས།ད་ལྟ་ལུང་སྐྱ་དགོན་གྱི་རྡོ་རྗེ་སློབ་དཔོན་གྱི་ཁྲིར་བཞུགས་ཏེ།སློབ་ཚོགས་སྟོང་ཕྲག་མང་པོར་དུས་འཁོར་གྱི་དབང་བཀའ་དང༌།ཟབ་ལམ་སྦྱོར་བ་ཡན་ལག་དྲུགཤངས་ཆོས་ནི་གུ་ཆོས་དྲུག་བཀའ་བབ་དྲུག་ལྡན་གྱི་ཁྲིད་སོགས་རྒྱ་ཆེར་སྤེལ་བཞིན་བསྟན་འགྲོའི་དཔལ་དུ་བཞུགས་པ་ལགས་སོ།།